《赏花之会春岩观察以巡芳未与，雨峰都督设饮重招，观察命代吟志谢》
清代·黄本骥

六月颂为宪，采芑歌其犹。贤哉石元老，既武文亦修。

脍鲤宴逐友，玱鸾靖邦仇。须知饮御时，已具师千谋。

非以织文旆，耀彼张仲眸。非以葱珩芾，威彼蛮荆酋。

受祉本严翼，显允征鞗钩。我尝读二诗，得柄知其由。

将军镇边檄，吉甫方叔俦。偶然值春暮，燕喜飞觥筹。

况有姚魏品，堪卜命服修。央央旂旐色，艳与花同幽。

催以渊阗鼓，有以霆雷讴。幕用乌章绘，矢从鱼服抽。

藉此表闲佶，要非耽嬉游。试观五星阵，计日勤春搜。

既安表轩轾，克壮陈貔貅。安得十斛酒，载以百两辀。

犒饮遍裨卒，肤公奏皇州。我行愧永久，竟月寻蛮陬。

负此艳阳节，未酌花前瓯。归来谒帅府，春尽香仍留。

解颐索匡鼎，大白为重浮。示我诗一卷，云锦何叠稠。

要我歌一曲，请歌小雅周。鴥彼戾天隼，云路方悠悠。

作者简介：清湖南宁乡人，字仲良，别号虎痴。道光元年举人。官黔阳教谕。通经史，尤喜金石，有痴名。尝聚秦汉以来金石文字数百种。有《圣域述闻》、《古志石华》、《嵰山绀雪》等。